བྱིས་པར་སློབ་གསོ་སྤྲོད་པ་ནི་ཕ་མའི་འགན་ཁུར་ཡིན་ལ།བྱིས་པར་སློབ་གསོ་སྤྲོད་པའི་སྔོན་འགྲོ་ནི་ཕ་མ་ལ་སློབ་གསོ་སྤྲོད་དགོས་ཤིང་།ཕ་མའི་རྒྱུ་སྤུས་ཇེ་ལེགས་སུ་གཏོང་དགོས།དེ་ནས་སྤྱི་ཚོགས་ཡོངས་ལ།བྱིས་པའི་ལྟ་སྐྱོང་མཁན་དང་པོ་སྟེ་ཨ་མ་ལ་བརྩི་བཀུར་བྱེད་པར་བསྐུལ་དགོས།མའི་ངལ་རྩོལ་ལ་གདེང་འཇོག་དང་བརྩི་བཀུར་བྱས་ཏེ།བྱིས་པའི་འཚར་སྐྱེ་ལ་བདག་རྐྱེན་ལེགས་པོ་སྤྲོད་ཐུབ་པའི་ཁོར་ཡུག་བསྐྲུན་དགོས་པ་ཡིན།བྱིས་པ་བཙའ་མཁན་དང་སྐྱོང་མཁན་དང་སློབ་གསོ་གཏོང་མཁན་ཚང་མ་ཨ་མ་ཡིན།ཨ་མའི་རྒྱུ་སྤུས་ནི་བྱིས་པ་མི་ཅི་འདྲ་བ་ཞིག་ཏུ་འཚར་སྐྱེ་འབྱུང་བའི་རྐྱེན་གཙོ་བོ་ཡིན།དཀྱེལ་ཡངས་སྤྲོ་དགའ་ཆེ་བའི་ཨ་མ་དང་སྒེར་སེམས་ཁོག་རྒྱ་དོག་པའི་ཨ་མ།བསམ་ཤེས་བརྩོན་པ་ཅན་གྱི་ཨ་མ།སྒྱིད་ལུག་ལེ་ལོ་ཆེ་བའི་ཨ་མ་སོགས་ཨ་མ་མི་འདྲ་བས་སྐྱེད་སྲིང་བྱས་པའི་བྱིས་པའང་གཏན་ནས་འདྲ་བ་མ་རེད།ཨ་མའི་རྒྱུ་སྤུས་ནི་ས་བོན་ཞིག་དང་འདྲ་ལ།བྱིས་པའི་གཤིས་སྤྱོད་ནི་ས་བོན་དེ་ལས་སྐྱེས་པའི་ལོ་ཏོག་དང་འདྲ།དེ་བས་ཨ་མའི་སློབ་གསོ་དང་ཨ་མའི་ཤེས་རྒྱ་ནི་བྱིས་པ་དང་ཁྱིམ་ཚང་དང་སྤྱི་ཚོགས་ཐམས་ཅད་དགེ་བའི་ཕྱོགས་སུ་སྐུལ་བར་བྱེད་པའི་ཐོག་མ་དང་གཙོ་བོ་དེའོ།།རྩོམ་སྒྲིག་པའི་གཏམ།